text: Mistænkt for dødsvold løsladt
  18 april 2012 kl. 10.03
  Efterforskning er slut i sag om en kvinde fra Kolding, der blev fundet død under mistænkelige omstændigheder.
  Politiet i Kolding har nu løsladt en 59-årig mand, der er mistænkt for at have tæsket en kvinde ihjel for cirka en måned siden.
  - Manden sad fængslet af efterforskningsmæssige årsager. Nu er efterforskningen slut, så vi har ikke grundlag for at holde ham fængslet længere, siger vicepolitiinspektør Verner Pedersen.
  Den 59-årige blev fængslet i et lukket retsmøde i marts og sigtet for dødsvold mod en 52-årig kvinde.
  - De to har haft et samlivsforhold, der har været præget af flere voldsepisoder, siger Verner Pedersen om baggrunden for sagen.
  Kvinden blev fundet død i en lejlighed i Kolding den 17. marts, og manden blev anholdt, da resultatet af obduktionen af kvinden lå klar.
  - Den viste, at der var tegn på skader efter vold, siger vicepolitiinspektøren.
  Manden nægter sig skyldig.
  Beviserne i sagen skal nu vurderes af politiets jurister, der skal afgøre, om der skal rejses tiltale mod ham.
  